קרן וקסנר

היסטוריה

קרן וקסנר נוסדה בשנת 1980 בקולומבוס, אוהיו שבארצות הברית על ידי אביגיל ולזלי וקסנר. וקסנר הוא מיליארדר יהודי, הבעלים של חברת  L Brands, (בשמה הקודם דה לימיטד), החברה האם של חברת ההלבשה התחתונה ויקטוריה'ס סיקרט. הוא היה תורם של המפלגה הרפובליקנית עד שנת 2018 אז הכריז שהוא עוזב אותה לאור אי הסכמתו עם התנהלותו של הנשיא טראמפ. הפילנתרופיה של וקסנר מופנית לשני ערוצים מרכזיים: חינוך ומדע בעיר הולדתו קולומבוס ופיתוח מנהיגות בישראל ובקהילות יהודיות. 
משרדיה הראשיים של קרן וקסנר ממוקמים בניו אולבני, אוהיו. משרדים נוספים נמצאים בניו יורק, בירושלים ובאוניברסיטת הרווארד.

ארצות הברית

תוכנית הליבה הראשונה של קרן וקסנר נוסדה בשנת 1985. לסלי וקסנר והרב הרברט א. פרידמן, לשעבר מנכ"ל המגבית היהודית המאוחדת, ייסדו את תוכנית המורשת של הקרן (Wexner Heritage Program). מטרת תוכנית זו היא "לחנך מנהיגים יהודיים קהילתיים בתחום ההיסטוריה, הציונות, השפה העברית וחשיבה פילוסופית יהודית, באמצעות מסורות ואתגרים עכשוויים של העם היהודי".
תוכנית הבוגרים של קרן וקסנר (The Wexner Graduate Fellowship Program) נוסדה בשנת 1988 על ידי הקרן במטרה לעודד מועמדים מבטיחים לעמוד בהצלחה באתגרי ההנהגה היהודית המקצועית של קהילות יהודי צפון אמריקה. מענקים לעמיתי תוכנית הבוגרים ניתנים לעשרים מועמדים בולטים אשר מעוניינים, תוך כדי לימודי התואר השני שלהם, להכין עצמם לקריירות בתחומי החינוך היהודי, הרבנות, החזנות, ההנהגה היהודית המקצועית ולימודי היהדות. לצד הלימודים לתואר, המשתתפים לומדים נושאים הקשורים למנהיגות ולקהילות היהודית בארצות הברית ומקבלים ליווי והדרכה אישית.

ישראל

תוכנית קרן וקסנר בישראל (Wexner Israel Fellowship Program) נוסדה בשנת 1989. תוכנית זו משותפת לקרן וקסנר ולאוניברסיטת הרווארד בארצות הברית ובמסגרתה לומדים העמיתים לתואר שני במנהל ציבורי בבית הספר לממשל על שם קנדי בהרווארד. חזון תוכנית זאת הוא "להעניק לדור המנהיגים הציבוריים הבא של מדינת ישראל הכשרה במנהל ציבורי ופיתוח מנהיגות, להגברת איכות הדמוקרטיה ומוסדות המגזר הציבורי הישראלי".
ועדת הקבלה של תוכנית העמיתים הישראלית, שבה משתתף נציג של נציבות שירות המדינה, בוחרת עד עשרה אנשי מנהל ציבורי ישראליים להשתתף בתוכנית מדי שנה. בסיומה מוענקים לבוגרי התוכנית תוארי מוסמך במנהל ציבורי (MC-MPA) של אוניברסיטת הרווארד. הבוגרים מחויבים להמשך עבודה במגזר הציבורי בישראל לתקופה של שלוש שנים, ורובם נשארים לתקופות ארוכות יותר. נכון לשנת 2018, קהילת הבוגרים מונה כ-300 עמיתים. רובם עובדים במשרדי הממשלה, במערכת הביטחון, במערכת הרפואה הציבורית, בחברות ממשלתיות וברשויות ממשלתיות. חלק מבוגרי התוכנית עובד במגזר השלישי ובשלטון המקומי. בשנת 2018 מתקיים המחזור השלושים של התוכנית.
תוכנית המנהיגות הבכירה - (Senior Leadership Program) בשנת 2013 השיקה הקרן תוכנית זו, המיועדת לבכירים בשירות הציבורי בישראל בדרג של סמנכ"ל משרד ממשלתי או נושאי דרגת תא"ל ומקבילותיה במערכות הביטחון. התוכנית נפרשת על פני שנה וכוללת חודש לימודים בהשתלמות מנהלים בבית הספר על שם קנדי באוניברסיטת הרווארד. ההשתלמות מעודדת שיתוף פעולה בין-ארגוני בשירות הציבורי. מדי שנה משתתפים בתוכנית כארבעים איש.
ראש הממשלה לשעבר אהוד ברק קיבל בשנים 2004–2006 מן הקרן 1.8 מיליון דולר שנומקו כ"ייעוץ למחקר". בשנת 2005 קיבל 600 אלף דולר נוספים מקרן אחרת של לזלי וקסנר. הקרן וברק סירבו לתת פרטים בעניין מטרת המחקר האמור. ברק אמר שקיבל את הכספים כשהיה אזרח פרטי. בנובמבר 2018 ביקשה נציבות שירות המדינה מהקרן הסברים על התשלומים שהעניקה לברק. נשיאת הקרן, הרבה אלקה אברמסון, ענתה שמדובר בתרומה פרטית ממשפחת וקסנר שאינה קשורה לקרן.

בוגרי התוכנית

עם בוגרי התוכנית נמנים שופט בית המשפט העליון עוזי פוגלמן; הרמטכ"ל, רב-אלוף אביב כוכבי; סגן הרמטכ"ל, האלוף יאיר גולן; האלופים שי אביטל, נעם תיבון ועמוס ידלין; האלוף ומנכ"ל רפאל ידידיה יערי; הפרקליט הצבאי הראשי, האלוף שרון אפק; פרקליט המדינה משה לדור; מנהל חטיבת התוכניות בערוץ הראשון ומנכ"ל הקרן החדשה לישראל אליעזר יערי; מנכ"ל הקרן החדשה לישראל ומנכ"ל בית התפוצות אבינועם ערמוני; תא"ל אורי גורדין; מנכ"ל בית החולים ברזילי, תא"ל ד"ר חזי לוי; מנכ"ל משרד המשפטים משה שילה; מנכ"ל משרד התרבות והספורט יוסי שרעבי; נציבת שוויון הזדמנויות בעבודה במחוז ת”א והמרכז ומנכ"לית האגודה לזכויות האזרח שרון אברהם-ויס; יו"ר רשות החשמל אורית פרקש-הכהן; ראש חטיבת החקירות באגף החקירות והמודיעין במשטרת ישראל, תנ"צ ערן קמין; הדיפלומט נדב תמיר; עו"ד אביה אלף.
בוגרי התוכנית הקימו את העמותה לבוגרי קרן וקסנר.